Poplap met 'n Stoflap: May 2012
Twee Pond vir 'n Droom
Jy staan voor die winkelier met 2 pond in jou hand. 2 Pond! Jy't nog nooit so baie geld gehad nie.
"Koop goedjies wat jy nodig het vir die huis," het jou nuwe man gesê. Nou wonder jy hoeveel jy met twee pond kan koop.
"Antie, het Antie asseblief vir my bietjie meel? Pa is ... siek, en die kinders het vandag nog niks gehad om te eet nie."
"Pa, het Pa die goedjies gekoop wat ek nog het?" Jy't hoopvol gevra, maar jy kon die honger ruik aankom in jou pa se suur asem.
"Susie, ek het 'n paar goedjies gebring." Jou broers het hulle ontferm, male sonder tal.
Nou staan jy hier, met jou black Maraaias, en nuwe skoene, met jou hart in jou keel en 2 pond in jou hand. Jy vra bietjie suiker. Hoeveel is oor? Die winkelier keer kleingeld uit.
" Koffie, asseblief". Daar is nog geld oor.
Jy kan nie somme maak nie, want jy moes uit die skool uit om jou pa en jou jonger sussies te versorg, na jou mammie se dood. Toe ander meisiekinders van jou ouderdom nog hop scotch gespeel het, en onwillig trousseau borduur het.
Netnou sal jy die gordyntjie, wat jou man vir jou in die hoek van julle kamer gespan het, wegtrek om jou karige klere op te hang. Netnou sal jy 'n tafeldoekie oor die tafel gooi, en die paraffienlamp daarop staanmaak sodat julle julle eerste maaltyd saam kan eet. Jou nuwe skoonma het 'n mandjie gepak met oorblykos van die bruiloffees.
Jy wonder wat kan jy nog koop. Meel. Bakpoeier. Sê nou jy vergeet iets belangriks? Jou ma is hemel toe voordat sy jou behoorlik kon leer huishou.
Eendag sal jy jou huishouding met 'n ysterhand regeer. Jy sal presies weet wat is nodig om 'n tuiste te skep. Jy sal jou nes keurig veer met verbete vaardigheid. Niemand sal ooit honger van jou tafel af opstaan nie, en nooit weer sal jy hoef te vra vir aalmoese nie.
Oor 'n jaar en 'n half sal jy 'n dogtertjie ontvang. Jy sal vier jaar van nou af 'n seuntjie hê, en wanneer hy twee jaar oud is nog 'n dogtertjie.
Jou oudste kind sal gehoorsaam wees, teruggetrokke, stil. Eendag sal jou geliefde skoonseun met die vonkel in sy oë haar tot die donkerste dieptes aftrek. Jy sal magteloos toekyk en doen wat jy kan. Jy sal haar opdra aan jou Here en Hy sal Sy Hand oor haar hou.
Jou seun sal verknog wees aan jou in so 'n mate dat jy jou nuwe baba op vreemde skote moet laat sit, omdat hy aandring om op joune te sit. Hy sal eendag die mooi rooi en blou lorrie wat sy pa vir hom gekoop het omdat hy ontroosbaar was toe jy in die hospitaal was, in die straat af gooi en skree: "Ek wil nie 'n donnerse lorrie hê nie, ek wil my ma hê". Maar hy sal groot word, en sy pa se voorbeeld volg, en sy vrou en kinders sal niks kortkom nie. Hy sal jou op jou oudag soos 'n kleinood oppas.
Jou jongste kind sal eiewys en rebels wees. Sy sal jou en jou man op julle knieë hou, maar anderkant haar stormjare sal sy met 'n lang man trou wat haar op die hande dra. Jy sal saam met haar huil omdat sy kinderloos is, en saam met haar juig wanneer sy haar hartskinders van ander ma's ontvang.
Jy knoop nou die kleingeld sorgvuldig in jou sakdoekie toe, en wag vir die stil man met die groot hande en nog groter hart, om jou te kom haal.
Eendag sal kanker hom verteer, maar jy sal onwrikbaar staan en hom versorg en bystaan met bo-menslike krag, want jou krag sal direk van Bo af kom, en jy sal vir geen oomblik twyfel nie. Jy sal hom afgee aan die Hemelse Vader, maar jy sal hom nooit vergeet nie.
Terwyl julle met 'n perdekar, minder as twee pond se kruideniersware, en die kis wat jou pa op Ceylon gemaak het, die toekoms inry, sal jou hart juig oor die meetsnoere wat vir jou in lieflike plekke geval het.
Eendag sal jy sewe kleinkinders hê, en vier agterkleinkinders. Eendag sal jy jou oudste agterkleinkind, kaalvoet sien trou, met 'n rooi rok aan, in haar ma se tuin.
Eendag sal jy negentig word, met 'n helder verstand, en goeie gesondheid, en meer mense wat jou liefhet as waarvan jy ooit kon droom.
En eendag sal die kleindogter wat jou naam met trots en dankbaarheid dra, oor jou 'n storie skryf.
My Ma se troudag, 1965. Ouma staan heel regs.
By 'n onthaal in 1970/71, saam met my en Oupa
Op my troudag- 3 September 1988
Met Anzelle, in 1989
Met Anzelle en Stafan, 1993
My niggie Soreta se troue, 1999
Saam met al die kinders, kleinkinders, en agterkleinkinders. Soreta het ook nou 'n dogtertjie en 'n seuntjie. My neef, Hennie(voor ny die tafel) en niggie, Elize (regs agter) is ook getroud.
Daar is trouklokkies in die vooruitsig vir my Sus, Thea(3de van links) en niggie Suzanne(regs langs Ouma)